
R A P O R T

asupra proiectului de Lege pentru aprobarea Ordonanţei Guvernului nr.37/2007 privind stabilirea cadrului de aplicare a regulilor privind perioadele de conducere, pauzele şi perioadele de odihnă ale conducătorilor auto şi utilizarea aparatelor de înregistrare a activităţii acestora
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 722 din 29 octombrie 2007, cu dezbaterea pe fond în procedură obişnuită, a proiectului de Lege pentru aprobarea Ordonanţei Guvernului nr.37/2007 privind stabilirea cadrului de aplicare a regulilor privind perioadele de conducere, pauzele şi perioadele de odihnă ale conducătorilor auto şi utilizarea aparatelor de înregistrare a activităţii acestora.
La întocmirea prezentului raport Comisia a avut în vedere avizele favorabile ale:

· Consiliului Legislativ (nr.1056/06.08.2007)

· Comisiei juridice, de disciplină şi imunităţi (nr.31/1160/06.11.2007).
Proiectul de lege are ca obiect de reglementare stabilirea cadrului de aplicare a regulilor privind perioadele de conducere, pauzele şi perioadele de odihnă ale conducătorilor auto şi utilizarea aparatelor de înregistrare a activităţii acestora. Totodată, se are în vedere îmbunătăţirea şi uşurarea aplicării legislaţiei, precum şi un plus de claritate şi coerenţă a sistemului normativ în domeniu. 
Scopul principal al acestor reguli este acela de a îmbunătăţi siguranţa rutieră şi de a reduce numărul de accidente în care sunt implicaţi şoferi profesionişti, datorate oboselii la volan, precum şi creşterea nivelului de protecţie socială al şoferilor.

Comisia propune Plenului Camerei Deputaţilor aprobarea proiectului de lege în forma prezentată de Senat pentru eliminarea paralelismelor dintre legislaţia naţională şi cea comunitară. Dat fiind statutul României de membru al Uniunii Europene, începând cu data de 1 ianuarie 2007 regulamentele comunitare au devenit obligatorii şi direct aplicabile.
Proiectul transpune parţial prevederile Directivei Parlamentului European şi a Consiliului nr. 2006/22/CE privind condiţiile minime pentru punerea în aplicare a regulamentelor (CEE) nr.3820/85 şi (CEE) nr.3821/85 ale Consiliului privind legislaţia socială socială referitoare la activităţile de transport rutier şi de abrogare a Directivei 88/599/CEE a Consiliului, precum şi Regulamentul Parlamentului European şi al Consiliului (CE) nr.561/2006 de armonizare a anumitor dispoziţii din domeniul social privind transportul rutier şi amendare a Regulamentului Consiliului (CEE) nr.3821/85 şi Regulamentului Consiliului (CE) nr.2135/98 şi abrogare a Regulamentului Consiliului (CEE) nr.3820/85.

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 13 noiembrie 2007 au participat, în conformitate cu prevederile art.55 din Regulamentul Camerei Deputaţilor, republicat:

· d-na Camelia Şerban – director adjunct, Ministerul Transporturilor
· d-l Florin Tărăşilă – consilier, Ministerul Transporturilor.
La lucrările comisiei au fost prezenţi 16 deputaţi, din totalul de 18 membri ai comisiei.

Proiectul de lege a fost adoptat de Senat în şedinţa din 22 octombrie 2007.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.
În urma finalizării dezbaterilor, Comisia propune, cu unanimitate de voturi, aprobarea proiectului de lege în forma prezentată de Senat.

